CELEX: 32012R0794
Language: ro
Date: 2012-09-05 00:00:00
Title: Regulamentul (UE) nr. 794/2012 al Comisiei din 5 septembrie 2012 de stabilire a măsurilor tranzitorii privind lista Uniunii de arome și materii prime, prevăzută în anexa I la Regulamentul (CE) nr. 1334/2008 al Parlamentului European și al Consiliului  Text cu relevanță pentru SEE

7.9.2012   
            
            
               RO
            
            
               Jurnalul Oficial al Uniunii Europene
            
            
               L 243/162
            
         REGULAMENTUL (UE) NR. 794/2012 AL COMISIEI
   din 5 septembrie 2012
   de stabilire a măsurilor tranzitorii privind lista Uniunii de arome și materii prime, prevăzută în anexa I la Regulamentul (CE) nr. 1334/2008 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1334/2008 al Parlamentului European și al Consiliului din 16 decembrie 2008 privind aromele și anumite ingrediente alimentare cu proprietăți aromatizante destinate utilizării în și pe produsele alimentare și de modificare a Regulamentului (CEE) nr. 1601/91 al Consiliului, a Regulamentelor (CE) nr. 2232/96 și (CE) nr. 110/2008 și a Directivei 2000/13/CE (1), în special articolul 25 alineatul (3),
   întrucât:
   
               (1)
            
            
               Articolul 9 din Regulamentul (CE) nr. 1334/2008 prevede tipurile de arome și materii prime pentru care este necesară evaluarea și aprobarea.
            
         
               (2)
            
            
               Articolul 10 din Regulamentul (CE) nr. 1334/2008 prevede că, dintre aromele și materiile prime menționate la articolul 9, numai cele care sunt incluse în lista Uniunii pot fi introduse pe piață sub această formă și utilizate în sau pe alimente, în condițiile de utilizare specificate în aceasta, dacă este cazul.
            
         
               (3)
            
            
               Articolul 30 din Regulamentul (CE) nr. 1334/2008 precizează că articolul 10 se aplică începând cu 18 luni de la data aplicării listei Uniunii.
            
         
               (4)
            
            
               Prin urmare, este oportun să se stabilească această dată de aplicare a listei Uniunii în sensul articolului 30 al treilea paragraf din Regulamentul (CE) nr. 1334/2008.
            
         
               (5)
            
            
               Ca primă etapă, prin Regulamentul (UE) nr. 793/2012 al Comisiei (2) a fost elaborată o listă a Uniunii de substanțe aromatizante menționate la articolul 9 litera (a) din Regulamentul (CE) nr. 1334/2008 introducând lista substanțelor aromatizante menționate în Regulamentul (CE) nr. 2232/96 al Parlamentului European și al Consiliului (3) în anexa I la Regulamentul (CE) nr. 1334/2008 și stabilind datele de aplicare a acestei liste.
            
         
               (6)
            
            
               În conformitate cu Regulamentul (CE) nr. 1334/2008, substanțele aromatizante neincluse în lista Uniunii pot fi introduse pe piață sub această formă și utilizate în sau pe alimente până la 18 luni de la data aplicării listei Uniunii. Având în vedere că substanțele aromatizante se găsesc deja pe piața statelor membre, ar trebui să se adopte dispoziții care să asigure buna tranziție către procedura de autorizare a Uniunii. Pentru a spori securitatea juridică, ar trebui să se prevadă o perioadă de tranziție și pentru alimentele care conțin respectivele substanțe aromatizante.
            
         
               (7)
            
            
               A doua etapă constă în evaluarea aromelor și a materiilor prime menționate la articolul 9 literele (b)-(f). Părțile interesate au obligația de a trimite cereri de actualizare a listei Uniunii prin adăugarea unei substanțe la listă, în conformitate cu Regulamentul (CE) nr. 1331/2008 al Parlamentului European și al Consiliului (4), și trebuie să respecte dispozițiile Regulamentului (UE) nr. 234/2011 al Comisiei din 10 martie 2011 de punere în aplicare a Regulamentului (CE) nr. 1331/2008 al Parlamentului European și al Consiliului de instituire a unei proceduri comune de autorizare pentru aditivii alimentari, enzimele alimentare și aromele alimentare (5) în ceea ce privește datele necesare, precum și conținutul, redactarea și prezentarea cererilor pentru autorizarea aromelor și a materiilor prime menționate la articolul 9 literele (b)-(f) din Regulamentul (CE) nr. 1334/2008.
            
         
               (8)
            
            
               În conformitate cu obiectivele Regulamentului (CE) nr. 1334/2008, pentru a spori securitatea juridică și nediscriminarea, este oportun să se adopte măsuri tranzitorii pentru a aloca timpul necesar evaluării și autorizării respectivelor arome și materii prime.
            
         
               (9)
            
            
               Data de aplicare a părților B-F din anexa I la Regulamentul (CE) nr. 1334/2008 pentru aromele și materiile prime prevăzute la articolul 9 literele (b)-(f) din regulamentul menționat ar trebui amânată, pentru a lăsa timpul necesar evaluării și autorizării respectivelor arome și a materiilor prime.
            
         
               (10)
            
            
               Părțile interesate ar trebui să depună cereri de autorizare în termenul stabilit pentru aromele și materiile prime prevăzute la articolul 9 literele (b)-(f) din Regulamentul (CE) nr. 1334/2008 care se găsesc în prezent pe piață.
            
         
               (11)
            
            
               În conformitate cu Regulamentul (CE) nr. 1334/2008, aromele și materiile prime menționate la articolul 9 literele (b)-(f) neincluse în lista Uniunii pot fi introduse pe piață sub această formă și utilizate în sau pe alimente până la 18 luni de la data de aplicare a listei Uniunii. Având în vedere că aromele și materiile prime menționate la articolul 9 literele (b)-(f) din Regulamentul (CE) nr. 1334/2008 se găsesc deja pe piața statelor membre, ar trebui să se adopte dispoziții care să asigure buna tranziție către procedura de autorizare a Uniunii. Pentru a spori securitatea juridică, ar trebui să se prevadă o perioadă de tranziție și pentru alimentele care conțin respectivele arome și materii prime.
            
         
               (12)
            
            
               Articolul 30 din Regulamentul (CE) nr. 1334/2008 precizează că articolele 26 și 28 din Regulamentul (CE) nr. 1334/2008 referitoare la modificarea Regulamentului (CEE) nr. 1601/91 al Consiliului din 10 iunie 1991 de stabilire a normelor generale privind definirea, descrierea și prezentarea vinurilor aromatizate, a băuturilor aromatizate pe bază de vin și a cocteilurilor aromatizate din produse vitivinicole (6) și a Regulamentului (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase (7) trebuie să se aplice de la data aplicării listei Uniunii. Prin urmare, este oportun să se stabilească această dată de aplicare în sensul articolului 30 al patrulea paragraf din Regulamentul (CE) nr. 1334/2008.
            
         
               (13)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
            
         ADOPTĂ PREZENTUL REGULAMENT:
   CAPITOLUL I
   
      SUBSTANȚELE AROMATIZANTE MENȚIONATE LA ARTICOLUL 9 LITERA (a) DIN REGULAMENTUL (CE) NR. 1334/2008
   
   Articolul 1
   Măsuri tranzitorii pentru alimentele care conțin substanțe aromatizante
   Alimentele care conțin substanțe aromatizante, introduse legal pe piață sau etichetate înainte de 27 septembrie 2014, dar care nu sunt conforme cu partea A din anexa I la Regulamentul (CE) nr. 1334/2008, pot fi comercializate până la data de valabilitate minimă sau până la data-limită de consum.
   CAPITOLUL II
   
      AROMELE ȘI MATERIILE PRIME MENȚIONATE LA ARTICOLUL 9 LITERELE (b)-(f) DIN REGULAMENTUL (CE) NR. 1334/2008
   
   Articolul 2
   Data de aplicare a părților B-F din lista Uniunii de arome și materii prime
   În sensul articolului 30 al treilea paragraf, coroborat cu articolul 10 din Regulamentul (CE) nr. 1334/2008, părțile B-F din lista Uniunii de arome și materii prime prevăzută în anexa I la regulamentul menționat se aplică de la 27 septembrie 2016.
   Articolul 3
   Termenul-limită pentru prezentare
   În conformitate cu Regulamentul (CE) nr. 1331/2008, părțile interesate depun la Comisie cereri de autorizare a aromelor și materiilor prime menționate la articolul 9 literele (b)-(f) din Regulamentul (CE) nr. 1334/2008, introduse pe piață la momentul intrării în vigoare a prezentului regulament, cel târziu la 27 septembrie 2015.
   Articolul 4
   Măsuri tranzitorii pentru alimentele care conțin arome și materii prime menționate la articolul 9 literele (b)-(f) din Regulamentul (CE) nr. 1334/2008
   Alimentele care conțin arome și materii prime menționate la articolul 9 literele (b)-(f) din Regulamentul (CE) nr. 1334/2008, introduse legal pe piață sau etichetate înainte de 27 martie 2018, dar care nu sunt conforme cu părțile B-F din anexa I la Regulamentul (CE) nr. 1334/2008, pot fi comercializate până la data de valabilitate minimă sau până la data-limită de consum.
   CAPITOLUL III
   
      DISPOZIȚII FINALE
   
   Articolul 5
   Modificarea Regulamentelor (CEE) nr. 1601/91 și (CE) nr. 110/2008
   În sensul articolului 30 al patrulea paragraf din Regulamentul (CE) nr. 1334/2008, în ceea ce privește modificările aduse Regulamentelor (CEE) nr. 1601/91 și (CE) nr. 110/2008, lista Uniunii de arome și materii prime se aplică de la 27 martie 2013.
   Articolul 6
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 septembrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 354, 31.12.2008, p. 34.
   
      (2)  A se vedea pagina 1 din prezentul Jurnal Oficial.
   
      (3)  JO L 299, 23.11.1996, p. 1.
   
      (4)  JO L 354, 31.12.2008, p. 1.
   
      (5)  JO L 64, 11.3.2011, p. 15.
   
      (6)  JO L 149, 14.6.1991, p. 1.
   
      (7)  JO L 39, 13.2.2008, p. 16.